Bankbestuurder vas oor ‘bedrieglike lenings’Argieffoto Die polisie in KwaZulu-Natal sê nog inhegtenisnemings word verwag nadat ŉ bankbestuurder van Ubombo in KwaZulu-Natal vandeesweek vasgetrek is in verband met miljoene rande se bedrog. Kol. Thembeka Mbele, woordvoerder van die polisie, sê beamptes het Donderdag toegeslaan en die 35-jarige man in hegtenis geneem. “Daar word beweer hy het kliënte gehelp om vervalste dokumente by die bank in te dien om aansoek te doen vir persoonlike lenings. Sodra die lening goedgekeur is, sou elke kliënt hom glo tussen R30 000 en R40 000 in omkoopgeld betaal,” sê Mbele. Sy sê teen die tyd dat dié onwettige aktiwiteite aan die lig gekom het, het die bank reeds meer as R3 miljoen verloor. Die bankbestuurder is vasgetrek ná ŉ ondersoek deur die polisie en die bank se forensiese ondersoekers. Die man het Vrydag in die plaaslike landdroshof verskyn op aanklag van bedrog. Die datum van die beskuldigde se volgende hofverskyning is nie bekend nie.